Si bi poto resessire

Si bi poto resessire
m’hapo leadu un’impignu
de connoscher it’est zero.
Bennidu so a ischire
chi su zero est un’assignu
cunzessu a su sardu clero,
como jà l’ischit dognunu
ch’assign’et zero est tot’unu.

Totun’est zero et assignu
cun paga diversidade,
pius o mancu non montat,
su ch’est muzzett’est armignu
alt’et bascia dignidade
ca zero s’assignu contat;
ancora cust’est progressu,
s’assignu in zero conzessu!

Est arimetica noa
ch’hant inventad’in Torinu
in triulas et austu,
non b’hat ne cabu ne coa.
Proite mancat de tinu
et de sentimentu giustu
sunt riformas radicales:
miseros, tot’eguales!

O talentos peregrinos,
o riformistas famosos,
veras arcas de sienzias
faghernos totu mischinos!
poveros et piogosos
ch’est fin’un’indezzenzia!
Sos ministros de s’altare
expostos a mendicare.

Poverinos! poverinos!
sunt isprovistos et nudos,
veramente isconsolados,
progresistas et codinos,
suttileddos et mattudos,
totu los hazis crastados
cun su zero similmente
ch’est eguale a niente.

Hazis fattu un’insalada
senza s’ozu et senza sale
ma cun solu aghedu forte;
cun crudele isciabulada,
cun d’unu colpu fatale
decretadu hazis sa morte
de tottu su clero sardu
cun d’un’assignu bastardu!

Senza corda s’orolozu
comente podet andare?
Su molinu chena olia
coment’hat a bogar’ozu
n’hapend’ite marghinare?
Povera sa vida mia,
ancora cust’est progressu:
chie andat istare arressu.

Est beru chi cun murrunzos
demus esser cun su sindigu
de nois pagu cuntentu
ca pro sos longos deunzos
chi solet fagher su mindigu
sa fodde dat pagu entu:
nende missa et preighende,
sa oghe non det intender.

Finas cun sos consizeris
demus haer calchi triulu,
lu prevido dai como:
zittadinos furisteris
senza bettare unu piulu
ne in cheja ne in domo,
issos dent fagher de pabas
mancari siana rabas.

Ma paraula bos do
custa jà nos la pagades:
andade a ue cherides,
non b’hazis a giomper no
a su chi bois bramades
et ch’in idea tenides;
nois nos demus campare
et bois dezis crebare.

Nois ancora ispozados
demus viver temperantes
cun su pagu et virtuosos,
però ’ois disgrassiados
ca vivides de galantes
dezis morrer puzzinosos,
nois gosamus patende
bois patides gosende.

Minimada sa bucolica
ne benzende corpulentos
demus esser suttileddos,
senza paura de colica
ne de benner flatulentos,
cun pius sanos carveddos,
però bois o maiales
dezis haer milli males.

Males intro et males fora,
males istende et andende,
dormidos o ischidados,
ind’ogni tempus et hora
dezis istare patende
che tantos disisperados
senza paghe ne reposu
che Antiogu erminosu.

Bastat dare una mirada
ai cuddos tempos tristos
de deliriu et macchine:
cantos si l’hana leada
contra a ministros de Cristos
totu hant fattu malu fine,
ducas iscuros de bois
jà ch’hazis toccad’a nois.

Finis tenide a memoria,
imprimidebollu in mente:
o de Deus inimigos,
lu riferit ogn’istoria
ch’oprimer simile zente
giamat tremendos castigos;
s’oprimer su cleru sardu
lu pagades prestu o tardu.